text: Lars Krogh Jeppesen til Team Esbjerg
  29 august 2014 kl. 09.06
  Team Esbjerg forstærker trænerteamet med Lars Krogh Jeppesen. Han
  efterfølger en anden tidligere topspiller med Kolding-baggrund, Patrick Westerholm, og indtræder få dage før premieren i Dame Håndbold Ligaen i et trænerteam med Lars Frederiksen som cheftræner.
  - Vi ønskede at hente en kompetent håndboldpersonlighed med erfaring som spiller, som kan supplere Lars Frederiksen rigtig godt, og det er jeg overbevist om, at vi får med Lars Krogh Jeppesen. Han er en kapacitet med erfaring fra de største ligaer i Europa, som kan bidrage til at udvikle spillerne og bringe os i den rigtige retning, siger sportschef Thomas Hylle. 
  Cheftræner Lars Frederiksen har i sin aktive karriere for KIF Kolding stået over for Lars Krogh Jeppesen, som han betragtede som en af ligaens bedste angrebsspillere. 
  Aftalen med Lars Krogh Jeppesen omfatter i første omgang sæsonen 2014-2015.
  